b"\n_START_ARTICLE_\nResson\xc3\xa0ncia paramagn\xc3\xa8tica electr\xc3\xb2nica\n_START_PARAGRAPH_\nLa resson\xc3\xa0ncia paramagn\xc3\xa8tica electr\xc3\xb2nica (RPE) o resson\xc3\xa0ncia d'esp\xc3\xadn electr\xc3\xb2nic (REE) \xc3\xa9s una t\xc3\xa8cnica espectrosc\xc3\xb2pica sensible als electrons desaparellats. \xc3\x89s a dir, generalment, un radical lliure, si \xc3\xa9s una mol\xc3\xa8cula org\xc3\xa0nica o i\xc3\xb3 d'un metall de transici\xc3\xb3, si \xc3\xa9s un compost inorg\xc3\xa0nic. Com la majoria de les mol\xc3\xa8cules estables tenen una configuraci\xc3\xb3 de capa tancada, amb tots els espins aparellats, aquesta t\xc3\xa8cnica t\xc3\xa9 menys aplicaci\xc3\xb3 que la resson\xc3\xa0ncia magn\xc3\xa8tica nuclear (RMN)._NEWLINE_Els principis f\xc3\xadsics d'aquesta t\xc3\xa8cnica s\xc3\xb3n an\xc3\xa0legs als de l'RMN, per\xc3\xb2 s'exciten espins electr\xc3\xb2nics, en lloc de nuclears. L'energia d'interacci\xc3\xb3 amb el camp magn\xc3\xa8tic dels electrons \xc3\xa9s molt m\xc3\xa9s gran que la dels nuclis, de manera que es fan servir camps magn\xc3\xa8tics externs m\xc3\xa9s febles, i freq\xc3\xbc\xc3\xa8ncies electromagn\xc3\xa8tiques m\xc3\xa9s altes. En un camp magn\xc3\xa8tic de 0,3 T, la resson\xc3\xa0ncia d'esp\xc3\xadn electr\xc3\xb2nic passa al voltant de 10 GHz._NEWLINE_L'RPE s'usa en f\xc3\xadsica de l'estat s\xc3\xb2lid per a identificar i quantificar radicals (\xc3\xa9s a dir, mol\xc3\xa8cules amb electrons desaparellats), aix\xc3\xad com en biologia i medicina per a seguir sondes d'esp\xc3\xadn biol\xc3\xb2giques. Aquestes sondes s\xc3\xb3n mol\xc3\xa8cules amb electrons desaparellats, especialment dissenyades per estabilitzar aquests electrons, i acoblar-se a llocs espec\xc3\xadfics en una c\xc3\xa8l\xc2\xb7lula, de manera que es pugui obtenir informaci\xc3\xb3 d'aquest lloc en mesurar l'entorn d'aquests electrons._NEWLINE_Per a detectar alguns detalls subtils en alguns sistemes, cal resson\xc3\xa0ncia d'esp\xc3\xadn electr\xc3\xb2nic d'alts camps i alta freq\xc3\xbc\xc3\xa8ncia. A difer\xc3\xa8ncia de l'RPE corrent, que \xc3\xa9s assequible per a laboratoris universitaris, hi ha pocs centres al m\xc3\xb3n que ofereixin RPE d'alts camps i alta freq\xc3\xbc\xc3\xa8ncia. Entre aquests, estan l'ILL a Grenoble, Fran\xc3\xa7a i un altre a Tallahassee, Estats Units d'Am\xc3\xa8rica."